דייגו מיליטו

דייגו אלברטו מיליטו (בספרדית: Diego Alberto Milito; נולד ב-12 ביוני 1979) הוא כדורגלן עבר ארגנטינאי ששיחק בעמדת החלוץ. הוא מכונה "אל פרינסיפה" ("El Principe"), ובעברית: "הנסיך". אחיו, גבריאל שיחק איתו בסרגוסה עד סוף עונת 2006/2007. דייגו מיליטו החל את הקריירה ככדורגלן בראסינג קלוב, כשבמקביל, אחיו גבריאל שיחק בקבוצה היריבה אינדפנדיינטה. באחד ממשחקי הדרבי הלוהטים, דרש דייגו מהשופט להרחיק את אחיו לאחר שלטענתו האחרון ביצע בו עבירה. "הנסיך" היה אחד החלוצים הטובים בליגה הארגנטינאית, כבש 34 שערים ב-137 הופעותיו במדי הקבוצה ועזר לה לזכות באליפות ב-2001. בינואר 2004 עבר לקבוצת גנואה מסרייה ב' באיטליה באמצע העונה. את אותה עונה סיים עם 12 שערים ב-20 משחקים. בעונה שלאחר מכן הוביל את הקבוצה לעלייה לסרייה א' עם 21 שערים ב-39 משחקים, אך שערוריית מכירת משחקים הביאה להורדת הקבוצה לסרייה ג'. בעקבות כך החליטה הקבוצה להשאיל את מיליטו לריאל סרגוסה. בסך הכל כבש במדי הקבוצה 33 שערים ב-59 משחקים. עונתו הראשונה של השחקן בליגה הספרדית הייתה מרשימה והוא סיים את העונה עם 15 שערי ליגה, בנוסף הצטיין גם במשחקי הגביע ואף כבש ארבעה שערים בניצחונה של סראגוסה על ריאל מדריד. את עונת 2006/2007 סיים עם 23 שערים, שניים פחות ממלך שערי הליגה, ההולנדי רוד ואן ניסטלרוי. בכך ביסס את מעמדו כאחד החלוצים הטובים בליגה הספרדית. מיליטו שיחק בסראגוסה במשך 3 עונות בהן היו לו 108 הופעות בליגה וכבש 51 שערים. בעונת 2007/2008 היה מבוקש על ידי מספר קבוצות בכירות מרחבי אירופה, אך ירד בסיומה עם סראגוסה לליגה השנייה. למרות התעניינות מצידן של קבוצות מרחבי אירופה, בחר מיליטו לבסוף להצטרף לגנואה סמוך לתום חלון, ההעברות בהעברה שהוערכה ב-8 מיליון אירו. החזרה לקבוצה הייתה מוצלחת, ומיליטו כבש 5 שערים בחמשת המשחקים הראשונים בהם שיחק. ב-21 במאי 2009 הצטרף לאינטר מילאנו. במהלך שהותו בקבוצה כבש מיליטו מספר שערים חשובים; כמו שער בכל אחד מהדרבים של מילאנו ושערים נגד צ'לסי (כדורגל) וברצלונה (כדורגל) במסגרת ליגת האלופות. החלוץ הארגנטינאי הוסיף לכבוש גם בגמר הגביע האיטלקי שנערך ב-5 במאי 2010 נגד רומא, שער שהביא את התואר הראשון שלו במדי אינטר. ב-16 במאי 2010 כבש מיליטו שער מול סיינה מבישולו של ארגנטינאי אחר, חאבייר זאנטי, שער שהתברר כשער האליפות ובכך מיליטו זכה באליפות הראשונה שלו בקריירה. ב-22 במאי הבקיע את שני השערים בניצחון קבוצתו על באיירן מינכן בתוצאה 2:0 בגמר ליגת האלופות וגם נבחר לתואר השחקן המצטיין של הגמר ביחד עם ווסלי סניידר, והשלים זכייה בטרבל. לאחר הזכייה בטרבל עם אינטר נבחר דייגו מיליטו כשחקן השנה של 2010 בליגת האלופות. ב-19 ביוני 2014 חזר למועדונו הראשון וחתם בראסינג קלוב לחוזה לשנה וחצי. למרות הצלחתו הרבה, מיליטו לא הצליח לתפוס מקום של קבע בסגל הנבחרת. הוא ערך את הופעת הבכורה שלו בינואר 2003 במשחק הידידות מול נבחרת הונדורס בכדורגל. למרות הסטטיסטיקה המרשימה, מיליטו שימש בשנים האחרונות בקריירה כמחליפו של הרנן קרספו. מרבית הופעותיו היו מול נבחרות קטנות ובמסגרת סגלים שהורכבו משחקני ליגת העל הארגנטינאית. לזכותו 4 שערים ב-21 הופעות. מיליטו זומן לסגל נבחרת ארגנטינה למונדיאל 2010, אך כמעט ולא זכה לשחק, מה שעורר תהיות רבות בקרב צופי הכדורגל כיוון שמיליטו עבר עונה טובה ולמרות זאת, מאמן ארגנטינה, דייגו ארמנדו מראדונה החליט לא לשתפו. ראסינג קלוב אליפות ארגנטינה (2): 2001, 2014 אינטר אליפות איטליה: 2009/10 הגביע האיטלקי (2): 2009/10, 2010/11 הסופר קאפ האיטלקי: 2010 ליגת האלופות: 2009/10 אליפות העולם לקבוצות: 2010 אישיים חלוץ השנה של אופ"א: 2009/10 השחקן המצטיין בגמר ליגת האלופות 2010 שחקן השנה בליגה האיטלקית: 2009/10 מדיה וקבצים בנושא דייגו מיליטו בוויקישיתוף דייגו מיליטו, ברשת החברתית פייסבוק דייגו מיליטו, ברשת החברתית אינסטגרם דייגו מיליטו, באתר Transfermarkt דייגו מיליטו, באתר Soccerway דייגו מיליטו, באתר BDFutbol דייגו מיליטו, באתר WorldFootball.net דייגו מיליטו, באתר National Football Teams דייגו מיליטו, באתר FootballDatabase.eu דייגו מיליטו, באתר ESPN פרופיל המאמן, באתר Transfermarkt